විදුලිය ලබාගැනීම සඳහා ඉල්ලුම් කර තිබුණත් වසරක් යනතුරුත් විදුලිය නොමැතිවීමෙන් දැඩි අපහසුතාවට පත්වූ දරුවන් පස්දෙනෙකුගෙන් යුත්පවුලක් පිළිබඳව අප පසුගිය 24 වැනිදා හිරු ප්‍රවෘත්ති ඔස්සේ විකාශය කළා.එම පුවත සැලවීමත් සමඟ දිනක් යන්නට මත්තෙන් එම නිවසට ආලෝකය ලබාදීමට අදාළ බලධාරීන් පියවර ගෙන තිබෙනවා.හම්බන්තොට - සූරියවැව - විහාරගල ප්‍රදේශයේ අධ්‍යාපනය ලබන දරුවන් 5 දෙනෙකුගෙන් යුත් මෙම පවුල ජීවත් වන්නේ බොහෝ ආර්ථික දුෂ්කරතා මධ්‍යයේයි.එම දරුවන් අතර මෙවර සාමාන්‍ය පෙළ හා ශිෂ්‍යත්ව විභාගයට සූදානම් වන දරුවන් දෙදෙනෙකු ද වනවා.කෙසේ වෙතත්, මෙම දරුවන්ගේ ඉගෙනුම් කටයුතුවලට ප්‍රධාන බාධාව වී තිබුණේ විදුලි බලය නොමැතිවීමයි.කුප්පි ලාම්පු එළියෙන් අධ්‍යාපනය ලැබූ මෙම දරුවන්ට මහත් ගැටලුවක් වූයේ මාර්ගගත ක්‍රමය ඔස්සේ අධ්‍යාපනය ලැබීමයි.කෙසේ වෙතත්, මෙම ගැටලුව පිළිබඳ හිරු ප්‍රවෘත්ති ඔස්සේ පසුගියදා 24 වැනිදා අනාවරණය කිරීමත් සමඟ අදාළ බලධාරීන්ගේ අවධානය කඩිනමින් ඊට යොමුව තිබෙනවා.තම ගැටලුවට කඩිනමින් විසඳුම් ලැබීම පිළිබඳව නිවැසියන් සිය ස්තූතිය සඳහන් කළේ මෙලෙසයි.